Helsingissä, 31.8.2004

Oikeusministeriö
PL 25
00023 Valtioneuvosto

Viite: lausuntopyyntö OM 20/41/2003

Asia: Lausunto öljypäästötyöryhmän mietinnöstä

Tutustuttuaan mietintöön Suomen luonnonsuojeluliitto esittää lausuntonaan seuraavaa:

Tahalliset pilssi- ja muut öljypäästöt ovat Itämeren kaltaisella suljetulla merialueella erityisen suuri ongelma. Lisäksi on olemassa vaara, että tällaisten päästöjen määrä vieläpä kasvaa Itämeren ja etenkin Suomenlahden laivaliikenteen voimakkaan kasvun mukana.

Luonnonsuojeluliitto pitää öljypäästötyöryhmän esitystä erityisen öljypäästömaksun säätämisestä tarpeellisena ja kiireellisenä toimena. Kun Suomi on samaan aikaan perustamassa laajan talousvyöhykkeen, paranisi laittomien päästöjen sanktiojärjestelmä lähivesillämme aivan oleellisesti.

Liitto pitää tärkeänä, että maksu työryhmän esityksen mukaisesti suhteutetaan omistajan tai laivanisännän taloudelliseen kantokykyyn. Vain näin voidaan varmistaa sanktion tuntuvuus ja samalla sen ennaltaehkäisevä vaikutus.

Liitto toivoo, että lakiehdotus saatetaan mahdollisimman pian eduskunnan hyväksyttäväksi.

Suomen luonnonsuojeluliitto ry.

Heikki Simola					Eero Yrjö-Koskinen
puheenjohtaja					toiminnanjohtaja